ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1030/96 υποβολή: Jens-Peter Bonde (EDN) προς την Επιτροπή (3 Μαΐου 1996)

Θέμα: Δασμός επί της πηκτίνης

Πώς εξηγεί η Επιτροπή το γεγονός ότι η πηκτίνη πρέπει να αντιμετωπίζεται διαφορετικά από το αραβικό κόμμι, την καραγενάνη, το κόμμι guar, το αγάρ-αγάρ, το κόμμι χαρουπιάς, το αλγινικό και η καρβοξυμεθηλοκυτταρίνη; Ποιός είναι ειδικότερα ο λόγος για την άρση του δασμού επί της πηκτίνης;

Απάντηση του κ. Monti εξ ονόματος της Επιτροπής (20 Ιουνίου 1996)

Η δασμολογική κατάταξη των εν λόγω προϊόντων στις διάφορες κλάσεις εξηγείται από το γεγονός ότι η συνδυασμένη ονοματολογία βασίζεται στο εναρμονισμένο σύστημα που υιοθετήθηκε από την οδηγία 87/369/ΕΟΚ του Συμβουλίου της 7.4.1987 ((EE L 198 της 20.7.1987. )), σύμφωνα με το οποίο τα προϊόντα αυτά ταυτίζονται καθ' έκαστον και υπάγονται στις κλάσεις 1301, 1302, 3912 και 3913. Πράγματι, για το πρώτο κοινό δασμολόγιο, αυτοί οι δασμολογικοί συντελεστές καθορίστηκαν βάσει του αριθμητικού μέσου όρου των συντελεστών που εφαρμόζονταν στα έξι αρχικά κράτη μέλη της Κοινότητας.

Σήμερα, οι δασμολογικοί συντελεστές έχουν παγιοποιηθεί στη GATT.
ΓΡΑΠΤΗ ΕΡΩΤΗΣΗ E-0929/96 υποβολή: Jonas Sjφstedt (GUE/NGL) προς την Επιτροπή (23 Απριλίου 1996)

Θέμα: Ενίσχυση της παράκτιας αλιείας μικρής κλίμακας

Στις 18 Δεκεμβρίου 1995 η Επιτροπή ενέκρινε ειδικό πρόγραμμα ενίσχυσης της παράκτιας αλιείας μικρής κλίμακας στη Σουηδία. Το πρόγραμμα περιλαμβάνει μεταξύ άλλων επενδύσεις σε εξοπλισμό αλιευτικών σκαφών κάτω των 9 μέτρων ή κάτω των 12 μέτρων για σκάφη που αλιεύουν με γρίπο.

Προτίθεται η Επιτροπή να συνεχίσει να ενισχύει την παράκτια αλιεία μικρής κλίμακας στη Σουηδία στο μέλλον;

Απάντηση της κας Bonino εξ ονόματος της Επιτροπής (22 Μαΐου 1996)

Οι συνδρομές που χορηγήθηκαν από την Επιτροπή στις 18 Δεκεμβρίου 1995 στα σχέδια δράσης για την παράκτια αλιεία μικρής κλίμακας σε διάφορα κράτη μέλη, μεταξύ των οποίων ιδίως στη Σουηδία, προέρχονται από γραμμή προϋπολογισμού η οποία δημιουργήθηκε ειδικά για το σκοπό αυτό από την αρμόδια για τον προϋπολογισμό αρχή κατά την έγκριση του προϋπολογισμού 1995 (γραμμή Β2-521 με πρόβλεψη 3 εκατ. ECU). Το 1996, η αρμόδια για τον προϋπολογισμό αρχή δεν ενέγραψε καμμία πίστωση ανάληψης υποχρεώσεων στη γραμμή αυτή. Όσον αφορά τον προϋπολογισμό του 1997, η Επιτροπή πρότεινε πιστώσεις ανάληψης υποχρεώσεων «προς υπόμνηση». Επαφίεται στην αρμόδια για τον προϋπολογισμό αρχή να αποφανθεί ή να μην εγγράψει πιστώσεις στην εν λόγω γραμμή.

Εν πάση περιπτώσει, οι παρεμβάσεις υπέρ του εκσυγχρονισμού της παράκτιας αλιείας μικρής κλίμακας καλύπτονται ήδη από το χρηματοδοτικό μέσο προσανατολισμού της αλιείας (γραμμή προϋπολογισμού Β2-11) στα πλαίσια του στόχου 5α των διαρθρωτικών ταμείων. Παρεμβάσεις όπως η επαγγελματική κατάρτιση των αλιέων καλύπτονται από την κοινοτική πρωτοβουλία Pesca.
ΓΡΑΠΤΗ ΕΡΩΤΗΣΗ E-0886/96 υποβολή: Odile Leperre-Verrier (ARE) προς την Επιτροπή (17 Απριλίου 1996)

Θέμα: Σχέδιο δημιουργίας εκπαιδευτικού ιδρύματος «της δεύτερης ευκαιρίας» στη Μασσαλία

Μπορεί να αναφέρει η Επιτροπή σε ποιό στάδιο βρίσκεται το σχέδιο περί δημιουργίας εκπαιδευτικού ιδρύματος «της δεύτερης ευκαιρίας» στη Μασσαλία.

Μπορεί επίσης η Επιτροπή να διευκρινίσει αφενός σε ποιά νομική βάση είναι δυνατόν να ορισθεί το εν λόγω σχέδιο, καθώς και με ποιόν τρόπο θα χρηματοδοτηθεί, αφετέρου δε να παράσχει ορισμένες συμπληρωματικές πληροφορίες εις ό,τι αφορά:

- την παιδαγωγική θεωρία που θα διέπει το περιεχόμενο της εκπαίδευσης,

- τον τρόπο διαχείρισης του ιδρύματος;

Απάντηση της κας Cresson εξ ονόματος της Επιτροπής (14 Ιουνίου 1996)

«Τα σχολεία δεύτερης ευκαιρίας» αποτελούν έναν από τους προτεινόμενους τρόπους του Λευκού Βιβλίου «διδασκαλεία και εκμάθηση: προς την κοινωνία της γνώσης ((COM (95) 590 τελικό. ))για την καταπολέμηση της κοινωνικής εξαίρεσης. Εφόσον οι συζητήσεις που άνοιξε το Λευκό Βιβλίο θα πρέπει να συνεχισθούν η Επιτροπή αντιμετωπίζει την στήριξη με πειραματικό τρόπο αλλά και με την τήρηση της αρχής της Επικουρικότητας, ορισμένων πειραματικών σχεδίων κατάλληλων να δημιουργήσουν στοιχεία αξιολόγησης του δυνητικού δυναμικού των προτεινόμενων τρόπων. Η δημιουργία «σχολείου δεύτερης ευκαιρίας», στο πλαίσιο όπου οι αρμόδιες αρχές προτείνουν σχέδια με αυτό το σκοπό, μπορούν να λογίζονται μεταξύ αυτών των πειραματικών σχεδίων. Μέχρι σήμερα, οι περιφερειακές και δημοτικές αρχές της Μασσαλίας μελετούν τη δυνατότητα να δημιουργήσουν ίδρυμα γι' αυτήν την εκπαίδευση. Αυτό το σχέδιο θα αρχίσει με πρωτοβουλία των περιφερειακών και των τοπικών αρχών.

Τα «σχολεία δεύτερης ευκαιρίας» πρέπει να απολαμβάνουν κατ' αρχήν χρηματοδοτήσεις τοπικού, περιφερειακού και εθνικού επιπέδου σύμφωνα με τις αντίστοιχες αρμοδιότητες αυτών των αρχών. Επίσης μπορούν να απολαμβάνουν συμπληρωματικές χρηματοδοτήσεις στο πλαίσιο των Διαρθρωτικών Ταμείων (Ευρωπαϊκό Κοινωνικό Ταμείο, βάσει του στόχου 3, με την επιφύλαξη της τήρησης της εγκεκριμένης στρατηγικής και των κριτηρίων επιλεξιμότητας κυρίως βάσει του κοινού καθώς επίσης και των οικονομικών διαθεσίμων και κοινοτικών πρωτοβουλιών βάσει του άρθρου 11 του Κανονισμού για το συντονισμό των Διαρθρωτικών Ταμείων (Κανονισμός (ΕΟΚ) αριθ. 4253/88, όπως τροποποιήθηκε ((ΕΕ L 193 της 31.7.1993. )))). Eπίσης, ορισμένες διακρατικές δραστηριότητες μεταξύ ενδιαφερομένων ιδρυμάτων για την καταπολέμηση του κοινωνικού αποκλεισμού μπορούν να στηριχθούν στο πλαίσιο των προγραμμάτων Leonardo και ΣΩΚΡΑΤΗΣ.

Οι διαδικασίες διαχείρησης αυτών των ιδρυμάτων, καθώς επίσης το περιεχόμενο της εκπαιδευτικής ύλης και η παιδαγωγική μέθοδοι που εφαρμόζονται θα προσδιορίζονται από τις αρχές που έχουν αρμοδιότητα γι' αυτά τα θέματα στα κράτη μέλη. Η πλειονότητα μεταξύ αυτών αποδίδουν, κυρίως, ορισμένη αυτονομία στις παιδαγωγικές ομάδες ώστε να μπορούν αυτές να ανταποκριθούν καλύτερα στις ανάγκες των νέων τους οποίους υποδέχονται. Αυτές οι παιδαγωγικές ομάδες χρησιμοποιούν μεθόδους προσαρμοσμένες σε μαθητές με δυσκολία όπως για παράδειγμα την πληροφορική η οποία τους επιτρέπει να εργάζονται με τον δικό τους ρυθμό.
ΓΡΑΠΤΗ ΕΡΩΤΗΣΗ E-0844/96 υποβολή: Jesϊs Cabezσn Alonso (PSE) προς την Επιτροπή (12 Απριλίου 1996)

Θέμα: Εξαγωγή κονσερβών από το Μαρόκο στην Ευρωπαϊκή Ένωση

Η παρουσία στην ευρωπαϊκή αγορά κονσερβοποιημένης σαρδέλλας, με προέλευση το Μαρόκο και τιμή κατώτερη αυτής του αντίστοιχου ευρωπαϊκού προϊόντος, προβλέπεται να αυξηθεί. Έχει εξετάσει η Επιτροπή την ανάληψη κάποιας πρωτοβουλίας, ώστε η ευρωπαϊκή κονσερβοποιΐα να μπορέσει να ανταγωνισθεί τις βιομηχανίες κονσερβών του Μαρόκου, με δεδομένη την διαφορά των τιμών στην αγορά;

Απάντηση της κ. Bonino εξ ονόματος της Επιτροπής (8 Μαΐου 1996)

Κατόπιν των συμπερασμάτων του Συμβουλίου Αλιείας της 26ης Οκτωβρίου 1995 όσον αφορά την έκθεση της Επιτροπής σχετικά με την αγορά της σαρδέλας ((COM(95) 320. )), καθώς και για να αντιμετωπισθούν οι επιπτώσεις της συμφωνίας σύνδεσης μεταξύ της Κοινότητας και του Μαρόκου, τέθηκε σε εφαρμογή σειρά ειδικών μέτρων με στόχο την ενίσχυση της στήριξης του κοινοτικού τομέα της σαρδέλας, και ιδίως, του τομέα της κονσερβοποιΐας.

Πρόκειται, αφενός, για την ενίσχυση μεταφοράς με αύξηση από το 1996 της πριμοδότησης για τη σαρδέλα. Η ενίσχυση αυτή προορίζεται για τη κάλυψη του κόστους κατάψυξης και αποθεματοποίησης, για διάστημα μέχρι 6 μήνες, της αποσυρόμενης από την αγορά παραγωγής λόγω μαζικών εκφορτώσεων που προκαλούν πτώση των τιμών στο επίπεδο της τιμής απόσυρσης. Έτσι δίνεται η δυνατότητα στη βιομηχανία να κλιμακώσει την παραγωγή κατά τη διάρκεια του έτους με πρώτη ύλη χαμηλότερου κόστους.

Επιπλέον, προβλέπεται ο πιθανός επαναπρογραμματισμός του χρηματοδοτικού μέσου προσανατολισμού της αλιείας για να ληφθεί υπόψη η ενδεχόμενη αναδιάρθρωση του τομέα σε ορισμένα κράτη μέλη με σημαντική παραγωγή, τόσο στο επίπεδο της παραγωγής όσο και της μεταποίησης και της διάθεσης στο εμπόριο.

Πρέπει επίσης να τονίσουμε ότι ο ανταγωνισμός με την παραγωγή του Μαρόκου αφορά τόσο το επίπεδο της ποιότητας και της παρουσίασης, όσο και το επίπεδο των τιμών. Στο πρώτο, οι ευρωπαίοι κονσερβοποιοί είναι ακόμη κυρίαρχοι της αγοράς και θα πρέπει να επαγρυπνούν για να παραμείνουν. Όσον αφορά το θέμα των τιμών, η επελθείσα τροποποίηση στην αγορά, μετά τις τελευταίες δασμολογικές μειώσεις, δεν αλλοιώνει σημαντικά τις συνθήκες του ανταγωνισμού, (απόκλιση τιμών της τάξης του 2% επί των τιμών λιανικής δεν είναι ικανή να αλλάξει τις συνήθειες κατανάλωσης).
ΓΡΑΠΤΗ ΕΡΩΤΗΣΗ E-0787/96 υποβολή: Florus Wijsenbeek (ELDR) προς την Επιτροπή (1 Απριλίου 1996)

Θέμα: Υπολογισμός του ΦΠΑ σε υπηρεσίες τηλεπικοινωνιών

1. Γνωρίζει η Επιτροπή ότι ανταγωνιστικές εταιρίες τηλεπικοινωνιών εγκατεστημένες σε κράτος εκτός της Ε.Ε. (π.χ. στις ΗΠΑ) όπου δεν ισχύει το σύστημα ΦΠΑ μπορούν λόγω αυτού, να προσφέρουν καλύτερες τιμές σε χρήστες οι οποίοι δεν απολαμβάνουν εκπτώσεων φόρου όπως σε κρατικές αρχές, σε τράπεζες, σε ασφαλιστικές εταιρίες και σε ιδιώτες;

2. Αληθεύει ότι η Ευρωπαϊκή Επιτροπή φρονεί πως, όσον αφορά τις υπηρεσίες τηλεπικοινωνιών, ισχύει ο κανόνας του άρθρου 9, παράγραφος 1 της Έκτης Οδηγίας (τόπος παροχής υπηρεσιών) και ότι, κατά συνέπεια, εταιρίες τηλεπικοινωνιών εγκατεστημένες στα κράτη μέλη της Ε.Ε. πρέπει να υπολογίζουν ΦΠΑ για όλες τις παροχές υπηρεσιών τηλεπικοινωνιών, χωρίς να λαμβάνεται υπόψη ούτε ο λήπτης ούτε ο τόπος χρησιμοποίησης της παροχής;

3. Δεν συμφωνεί η Επιτροπή με την άποψη ότι δεν μπορεί να αποτελεί στόχο να βρίσκονται οι ίδιες οι εταιρίες της Ε.Ε. σε μειονεκτική θέση λόγω του ΦΠΑ, έναντι των ανταγωνιστριών τους εταιριών εκτός Ε.Ε.;

4. Εάν ναι, ποιά μέτρα θα ληφθούν εκ μέρους της Επιτροπής ώστε να πάψουν να δημιουργούνται στρεβλώσεις στον ανταγωνισμό;

5. Εάν όχι, γιατί επιτρέπει η Επιτροπή να συνεχίζεται ο αθέμιτος αυτός ανταγωνισμός;

Απάντηση του κ. M. Monti εξ ονόματος της Επιτροπής (21 Μαΐου 1996)

Η Επιτροπή έχει επίγνωση του γεγονότος ότι το ισχύον σήμερα καθεστώς φορολόγησης των τηλεπικοινωνιών, το οποίο διέπεται από το άρθρο 9 παράγραφος 1 της έκτης οδηγίας ΦΠΑ (77/388/ΕΟΚ ((ΕΕ L145 της 13.6.1997. ))), σύμφωνα με το οποίο αυτό το είδος υπηρεσιών φορολογείται στο κράτος μέλος της έδρας του φορέα παροχής υπηρεσιών, δεν είναι πλέον προσαρμοσμένο στην τεχνολογική εξέλιξη που σημειώθηκε στον εν λόγω τομέα.

Διαπιστώνοντας ότι οι κανόνες αυτοί προκαλούν ενίοτε ανταγωνιστικά μειονεκτήματα στους κοινοτικούς φορείς παροχής υπηρεσιών, η Επιτροπή ανέλαβε την πρωτοβουλία να εξετάσει το ζήτημα αυτό στο πλαίσιο ομάδας εμπειρογνωμόνων. Τόνισε επίσης ότι θα επιθυμούσε όπως το θέμα αυτό ζητηθεί στο πλαίσιο ομάδας εμπειρογνωμόνων του ΟΟΣΑ.

Με βάση τα προαναφερόμενα, η Επιτροπή προτίθεται να προτείνει πριν από το τέλος του έτους νέους κανόνες με τους οποίους θα προσδιορίζεται ο τόπος φορολόγησης των τηλεπικοινωνιακών υπηρεσιών στον ΦΠΑ. Οι κανόνες αυτοί θα πρέπει να διασφαλίζουν, στο πλαίσιο του ισχύοντος κοινού συστήματος ΦΠΑ, την φορολόγηση κάθε υπηρεσίας αυτού του είδους που παρέχεται στο κοινοτικό έδαφος.
ΓΡΑΠΤΗ ΕΡΩΤΗΣΗ E-1051/96 υποβολή: Susan Waddington (PSE) προς την Επιτροπή (13 Μαΐου 1996)

Θέμα: Διάκριση βάσει της ηλικίας στις πολιτικές προσλήψεων των θεσμικών οργάνων της Κοινότητας

Από πρόσφατες αγγελίες φαίνεται ότι η Επιτροπή συνεχίζει να εφαρμόζει μία πολιτική προσλήψεων με βάση την ηλικία μολονότι επί σειράν ετών έχει αναλάβει δεσμεύσεις ότι η κατάσταση αυτή θα αλλάξει ((Εφημερίδα Independent on Sunday, 18.2.96. )).

Υπό το φως της γνώμης της Επιτροπής προς τη διακυβερνητική διάσκεψη, όπου διατυπώνεται η σύσταση να εισαχθούν στις Συνθήκες «διατάξεις που απαγορεύουν παντός είδους διακρίσεις», προτίθεται τώρα η Επιτροπή να αλλάξει την πολιτική προσλήψεων που ακολουθεί;

Απάντηση του κ. Liikanen εξ ονόματος της Επιτροπής (5 Ιουνίου 1996)

Η Επιτροπή, όπως και τα άλλα κοινοτικά όργανα, θέτει σύμφωνα με τις διατάξεις του παραρτήματος ΙΙΙ του Κανονισμού Υπηρεσιακής Κατάστασης όριο ηλικίας για τη συμμετοχή στους διαγωνισμούς με στόχο την πρόσληψη υπαλλήλων.

Το άρθρο 27 του Κανονισμού Υπηρεσιαής Κατάστασης ορίζει ότι στόχος της πρόσληψης θα πρέπει να είναι εξασφάλιση των πλέον προσοντούχων υπαλλήλων από την άποψη της ικανότητας, της απόδοσης και της ακεραιότητας από την ευρύτερη δυνατή γεωγραφική βάση μεταξύ των υπηκόων των κρατών μελών. Οι υπάλληλοι επιλέγονται χωρίς διάκριση φυλής, θρησκείας ή φύλου.

Η εμπειρία των τελευταίων ετών δείχνει ότι ο καθορισμός ορίων ηλικίας αποτελεί ένα μη αμελητέο στοιχείο για την εξασφάλιση της καλύτερης δυνατής ισορροπίας τόσο από γεωγραφική άποψη όσο και από την άποψη της αναλογίας μεταξύ ανδρών και γυναικών όσον αφορά την συμμετοχή στους διαγωνισμούς. Αυτό αφορά ειδικά την περίπτωση των διαγωνισμών για τους βασικούς βαθμούς, όπως είναι οι βοηθοί διοικητικοί υπάλληλοι Α8. Αυτό εξηγείται από το γεγονός ότι η κινητικότητα μειώνεται με την ηλικία, οπότε χωρίς όριο ηλικίας η προσέλευση υποψηφίων από την τοπική αγορά εργασίας θα εμπεριείχε τον κίνδυνο να προκληθούν ανισορροπίες που θα ήταν δύσκολο να γίνουν αποδεκτές τόσο μεταξύ των διαγωνιζόμενων όσο και μεταξύ των επιτυχόντων. Γίνεται επίσης σαφές ότι νέες γυναίκες έχουν μεγαλύτερη κινητικότητα και υποβάλλουν υποψηφιότητα για διαγωνισμούς πριν δημιουργήσουν οικογενειακές υποχρεώσεις. Οι ίδιες τάσεις διαπιστώθηκαν και κατά την οργάνωση του διαγωνισμού Α για την πρόσληψη Αυστριακών, Φινλανδών και Σουηδών υπηκόων κατά το 1995.

Γι' αυτούς τους λόγους, δηλαδή για λόγους σταδιοδρομίας, καθόρισε η Επιτροπή όρια ηλικίας.

Σύμφωνα με τα συμπεράσματα της τριμερούς επιτροπής θα ενισχυθεί η διοργανική συνεργασία σε θέματα οργάνωσης διαγωνισμών θα ενισχυθεί. Αυτό σημαίνει ότι όλες οι πτυχές της πολιτικής των προσλήψεων, περιλαμβανομένων και των ορίων ηλικίας στις προκηρύξεις των διαγωνισμών, θα πρέπει να αντιμετωπιστούν στο πλαίσιο αυτής της συνεργασίας.
ΓΡΑΠΤΗ ΕΡΩΤΗΣΗ E-0728/96 υποβολή: Salvador Garriga Polledo (PPE) προς το (27 Μαρτίου 1996)

Θέμα: Εθνικοί οργανισμοί ελέγχου στα κράτη μέλη

Στη συνέχεια της ερώτησής μου Ε-0319/96 θα μπορούσε το Συμβούλιο να μου διευκρινίσει εάν, στο πλαίσιο της κοινής γεωργικής πολιτικής, θεωρεί συμβατή τη συνύπαρξη των εθνικών και περιφερειακών ελέγχων των δαπανών του ΕΓΤΠΕ, με την επιδιωκόμενη αύξηση της αποτελεσματικότητας των κοινοτικών ελέγχων των εν λόγω δαπανών;

Κοινή απάντηση στις γραπτές ερωτήσεις Ε-0319/96 και Ε-0728/96 (16 Ιουλίου 1996)

Εναπόκειται σε κάθε κράτος μέλος, στο πλαίσιο της ιδιαίτερης θεσμικής οργάνωσής του, να εκπληρώσει τις σχετικές με τον έλεγχο υποχρεώσεις του και να εκτιμήσει αν η συνύπαρξη οργανισμών ελέγχου εθνικού και περιφερειακού επιπέδου έχει θετικές ή αρνητικές επιπτώσεις στην αποτελεσματικότητα των ελέγχων.

Πράγματι κατά το άρθρο 8 του κανονισμού 729/70 του Συμβουλίου ((ΕΕ L 94 της 28.04.1970. ))για τη χρηματοδότηση της Κοινής Γεωργικής Πολιτικής, τα κράτη μέλη είναι υπεύθυνα για τους ελέγχους των δαπανών του ΕΓΤΠΕ, οι δε σχέσεις μεταξύ των κρατών μελών και της Επιτροπής ως προς το ζήτημα αυτό ρυθμίζονται στο άρθρο 9 του κανονισμού αυτού.

Ως προς την ερώτηση του αξιότιμου βουλευτή, υπενθυμίζεται ότι, τα τελευταία χρόνια, το Συμβούλιο εξέδωσε ορισμένους κανονισμούς που ενίσχυσαν τον έλεγχο των δαπανών του ΕΓΤΠΕ.

Ο κανονισμός 386/90 ((ΕΕ L 42 της 16.02.1990. )) καθιέρωσε ελάχιστο όριο υλικών λέγχων των εξαγωγών (επιστροφών) 7 ο κανονισμός 595/91 ((ΕΕ L 67 της 14.03.1991. )) προέβλεψε κοινοτική χρηματοδότηση για την ενίσχυση των ελέγχων 7 ο κανονισμός 3508/92 ((ΕΕ L 355 της 05.12.1992. )) καθιέρωσε ολοκληρωμένο σύστημα διαχείρισης και ελέγχου, το οποίο κατέστη απαραίτητο από την επέκταση του αριθμού των δικαιούχων καταβολής πριμοδοτήσεων και ενισχύσεων κατόπιν της μεταρύθμισης της ΚΓΠ 7 ο κανονισμός 165/94 ((ΕΕ L 24 της 29.01.1994. )) προβλέπει χρηματοδότηση της τηλεανίχνευσης, η οποία χρησιμοποιείται για τους ελέγχους των δηλώσεων προσωρινής παύσης της καλλιέργειας. Τέλος, ο κανονισμός 1469/95 ((ΕΕ L 145 της 29.06.1995. )) οργάνωσε διαδικασίες για την καταστολή της απάτης που συντελείται η υπάρχει η υποψία ότι συντελείται σε πολλά κράτη μέλη.

Σε γενικότερο επίπεδο, το Συμβούλιο μεταρρύθμισε τη διαδικασία εκκαθάρισης των λογαριασμών με τον κανονισμό 1287/95 ((ΕΕ L 125 της 08.06.1995. )).
ΓΡΑΠΤΗ ΕΡΩΤΗΣΗ P-1576/96 υποβολή: Hugh McMahon (PSE) προς την Επιτροπή (12 Iουνίου 1996)

Θέμα: Mαύροι ηλικιωμένοι και ηλικιωμένοι από εθνοτικές μειονότητες στην Ευρώπη

Ο αριθμός των ηλικιωμένων ατόμων από μειονοτικές εθνοτικές ομάδες αυξάνεται στην Ευρωπαϊκή Ένωση και μολονότι οι ανάγκες τους είναι παρόμοιες με εκείνες της πλειονότητας του πληθυσμού προχωρημένης ηλικίας έχουν να αντιμετωπίσουν πρόσθετα θέματα λόγω του ότι είναι μειονότητα και μετανάστες/πρόσφυγες, όπως θέματα μεγάλης ηλικίας, φτώχεια και κοινωνικό αποκλεισμό. Η εικόνα σε πανευρωπαϊκή κλίμακα είναι ότι η κοινωνική μέριμνα και οι υπηρεσίας πρόνοιας είναι αρκετά διαφορετικές, ακόμη και ανύπαρκτες σε ορισμένες περιοχές και τούτο παρά το ότι ο αριθμός των ως άνω ατόμων αυξάνει.

Τούτων ούτως εχόντων, ποία συγκεκριμένα μέτρα λαμβάνει η Επιτροπή

1. για να διευκολύνει χώρες που προωθούν εξελίξεις στο εν λόγω πεδίο στην απόκτηση και ανταλλαγή σχετικών εμπειριών 7

2. για να στηρίξει μία εκτενέστερη κάλυψη των κοινωνικών αναγκών των ηλικιωμένων από εθνοτικές μεινότητες 7

3. για να διευρύνει την ανάπτυξη στις περιπτώσεις όπου διαπιστώνονται συγκεκριμένα κενά κοινωνικής μέριμνας και πρόνοιας 7

4. για να τονώσει τη διεργασία «συμμετοχής στο κοινωνικό γίγνεσθαι» για τον αυξανόμενο αριθμό μαύρων ηλικιωμένων και ηλικιωμένων από εθνοτικές μειονότητες στην Ευρώπη;

Απάντηση του κ. Flynn εξ ονόματος της Επιτροπής (2 Ιουλίου 1996)

Η Επιτροπή γνωρίζει τις επιπλέον επιβαρύνσεις που αντιμετωπίζουν πολλοί ηλικιωμένοι εθνικών μειονοτήτων, και έχει υποστηρίξει μέτρα υπέρ των ομάδων αυτών.

Όσον αφορά την ανταλλαγή εμπειριών και πρακτικών μεταξύ των κρατών μελών, η Επιτροπή έχει υποστηρίξει για μεγάλο χρονικό διάστημα τις δραστηριότητες του ευρωπαϊκού δικτύου γήρανσης και εθνικότητας. Το δίκτυο αυτό ασχολείται με την έρευνα, την ενημέρωση, την εκπαίδευση και την κατάρτιση καθώς και με την εισήγηση προτάσεων πολιτικής στον τομέα των ηλικιωμένων.

Η Επιτροπή έχει αρχίσει να δείχνει πρόσφατα μεγαλύτερο ενδιαφέρον για τις εθνικές μειονότητες σε πολλές περιοχές, κυρίως μέσω της πολυετούς πρωτοβουλίας EMPLOYMENT-INTEGRA. Θα δοθεί περισσότερη έμφαση στην επαγγελματική ένταξη των μεταναστών και των προσφύγων ώστε να μειωθούν οι κοινωνικές εντάσεις και να καταπολεμηθούν οι διακρίσεις, ο ρατσισμός, η ξενοφοβία και ο αντισημιτισμός. Η προσέγγιση αυτή συνεπάγεται την παροχή υποστήριξης για την ανάπτυξη μοντέλων και πρακτικών ώστε να βελτιωθεί η πρόσβαση σε δημόσιες υπηρεσίες ποιότητας, να τεθούν οι βάσεις και να προωθηθούν προσεγγίσεις για επανένταξη με βάση την τοπική κοινότητα.

Εφόσον το πολυετές πρόγραμμα κατά του κοινωνικού αποκλεισμού δεν έχει ακόμη εγκριθεί από το Συμβούλιο, είναι ελάχιστος ο προϋπολογισμός που διατίθεται για τη συγχρηματοδότηση πειραματικών σχεδίων για την καταπολέμηση του κοινωνικού αποκλεισμού και υπέρ της αλληλεγγύης. Εντούτοις, το 1995 εκτελέστηκαν πολλά προγράμματα όσον αφορά τους ηλικιωμένους από εθνικές μειονότητες που είναι κοινωνικά αποκλεισμένοι στη Γερμανία, στη Γαλλία, στην Ιρλανδία, στην Ιταλία, στην Πορτογαλία και στο Ηνωμένο Βασίλειο.
ΓΡΑΠΤΗ ΕΡΩΤΗΣΗ E-1205/96 υποβολή: Bill Miller (PSE) προς την Επιτροπή (15 Μαΐου 1996)

Θέμα: Βοήθεια προς τις ΜΜΕ στο πλαίσιο του τομέα της βιοτεχνίας

Οι ΜΜΕ στον τομέα της βιοτεχνίας έχουν αναγνωρισθεί ως η κύρια πηγή απασχόλησης σε πολλές αγροτικές περιοχές σε ολόκληρη την Ευρωπαϊκή Ένωση. Εντούτοις, η διαφήμιση και η εξαγωγή προϊόντων του τομέα της βιοτεχνίας παρουσιάζει δυσκολίες εξαιτίας των σχετικά μικρών διαστάσεων πολλών εκ των δραστηριοτήτων του τομέα.

Τι βοήθεια παρέχεται στις ΜΜΕ του τομέα της βιοτεχνίας για τη διαφήμιση, εξαγωγή των προϊόντων, κ.τ.λ., στις εκθέσεις της Ευρωπαϊκής Ένωσης καθώς και στις δυνητικές αγορές εκτός Ευρωπαϊκής Ένωσης;

Απάντηση του κ. Παπουτσή εξ ονόματος της Επιτροπής (6 Ιουνίου 1996)

Η Επιτροπή εγκαινίασε το 1994, μια πρότυπη δοκιμαστική (πιλοτική) δράση διεθνικής συνεργασίας μεταξύ των βιοτεχνιών και των μικροεπιχειρήσεων, με στόχο τη δημιουργία εταιρικών σχέσεων διάρκειας μεταξύ των βιοτεχνιών και των μικρών επιχειρήσεων, από την Κοινότητα και τον Ευρωπαϊκό Οικονομικό Χώρο. Το σχέδιο έχει στόχο την ανάπτυξη τομέων όπως οι διασταυρούμενες πωλήσεις, η από κοινού κατασκευή προϊόντων, η έρευνα, η ανάπτυξη και η αναζήτηση τρίτων αγορών, σημαντικών για την ανάπτυξη της εξαγωγής προϊόντων. Αυτό πρόκειται να βοηθήσει στη μείωση των εμποδίων με απόκτηση της γνώσης της αγοράς και διευκόλυνση της ανάπτυξης των δομών διανομής στο εξωτερικό. Οι μεσάζοντες που εμπλέκονται στο σχέδιο αυτό, είναι μη κερδοσκοπικοί οργανισμοί ανάπτυξης, μικρομεσαίες επιχειρήσεις μεσαζόντων και δημόσιοι οργανισμοί οικονομικής προώθησης. Η Επιτροπή θα καλύψει το 50% του συνολικού κόστους κάθε σχεδίου, για ποσό που θα περιορίζεται σε 20.000 ECU συνολικά. Θα προκηρυχθεί σχετική πρόσκληση υποβολής προσφορών το 1996.

Επιπλέον, στην πρότασή της για το τρίτο πολυετές πρόγραμμα για τις μικρομεσαίες επιχειρήσεις (1997-2000) ((COM (96) 98 τελικό. )), η Επιτροπή προβλέπει πρότυπη δοκιμαστική (πιλοτική) δράση που θα υποστηρίζει κοινή συμμετοχή των βιοτεχνιών και μικροεπιχειρήσεων στις εμπορικές εκθέσεις.
ΓΡΑΠΤΗ ΕΡΩΤΗΣΗ E-0979/96 υποβολή: Robin Teverson (ELDR) προς την Επιτροπή (26 Απριλίου 1996)

Θέμα: ΣΕΒ

Η κρίση όσον αφορά τη σπογγώδη εγκεφαλοπάθεια των βοοειδών (ΣΕΒ) είναι ακόμη σε πλήρη έξαρση και συνεπώς είναι απαραίτητη η συνεργασία μεταξύ των κρατών μελών για τη γρήγορη και αποτελεσματική καταστολή της ασθένειας αυτής. Με ποιά μέσα θα διασφαλίσει η Επιτροπή ότι κάθε κράτος μέλος ενημερώνεται για όλα τα κρούσματα ΣΕΒ που σημειώνονται στην Ευρωπαϊκή Ένωση; Προτίθεται η Επιτροπή να επιβάλει τη δήλωση των κρουσμάτων ΣΕΒ στις αρχές όλων των κρατών μελών;

Aπάντηση του κ. Fischler εξ ονόματος της Επιτροπής (31 Μαΐου 1996)

Η οδηγία 82/894/ΕΟΚ ((ΕΕ αριθ. L 378 της 31.12.1982 )) του Συμβουλίου ορίζει ότι τα κράτη μέλη πρέπει να ανακοινώνουν τα πρώτα κρούσματα ορισμένων ζωονόσων στην Επιτροπή και τα κράτη μέλη εντός 24 ωρών από την επιβεβαίωση της εμφάνισής τους. Ορίζει επίσης τα στοιχεία που πρέπει να παρέχονται.

Η σπογγώδης εγκεφαλοπάθεια των βοοειδών (ΣΕΒ) προστέθηκε στον κατάλογο των ζωονόσων που πρέπει να ανακοινώνονται, με την απόφαση 92/450/ΕΟΚ ((ΕΕ αριθ. L 248 της 28.08.1992 )) της Επιτροπής. Γιάυτό το λόγο απαιτείται από τα κράτη μέλη να ανακοινώνουν κρούσματα της ΣΕΒ των οποίων επιβεβαιώνεται η εμφάνιση στην επικράτειά τους.